U-I-263/98
Natisni
Opravilna št.:
U-I-263/98
Datum odločitve:
21. 9. 2000
Objavljeno:
OdlUS IX, 224
ECLI:
ECLI:SI:USRS:2000:U.I.263.98
Akt:
Zakon o političnih strankah (Uradni list RS, št. 62/94) (ZPolS)

Pravilnik o registru političnih strank (Uradni list RS, št. 66/94)
Izrek:
Pobuda za začetek postopka za oceno ustavnosti Zakona o političnih strankah (Uradni list RS, št. 62/94) se zavrže.

Pobuda za začetek postopka za oceno ustavnosti in zakonitosti Pravilnika o registru političnih strank (Uradni list RS št. 66/94) se zavrže.
Evidenčni stavek:
Ustavno sodišče je pobudo zavrglo, ker je bil izpodbijani zakon spremenjen in dopolnjen v času postopka preizkusa pobude tako, da ureja pravno praznino v zakonu, zaradi katere je pobudnica zahtevala njegovo ustavnosodno presojo.
Geslo:
Ustavno sodišče, presoja predpisa, ki je med postopkom prenehal veljati.
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Politične stranke, vpis v register.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Zeleni Slovenije, Ljubljana
Datum vloge:
14. 7. 1998
Vrsta odločitve:
sklep
Vrsta rešitve:
zavrženje
Dokument:
US20361
Dokument v PDF obliki:
U-I-263-98.pdf
119 KB
Prenesite datoteko
U-I-263/98-12
21. 9. 2000
S K L E P
Ustavno sodišče je v postopku za preizkus pobude politične stranke Zeleni Slovenije, Ljubljana, ki jo zastopa predsednik Miha Jazbinšek, njega pa Dušan Puh, na seji dne 21. septembra 2000
s k l e n i l o :
1. Pobuda za začetek postopka za oceno ustavnosti Zakona o političnih strankah (Uradni list RS, št. 62/94) se zavrže.
2. Pobuda za začetek postopka za oceno ustavnosti in zakonitosti Pravilnika o registru političnih strank (Uradni list RS št. 66/94) se zavrže.
O b r a z l o ž i t e v
1. Pobudnica meni, da sta Zakon o političnih strankah (v nadaljevanju: ZPolS) in Pravilnik o registru političnih strank (v nadaljevanju: Pravilnik) v nasprotju z načeli pravne države, ker ne določata, da mora registrski organ pri Ministrstvu za notranje zadeve vpisati v register tudi zakonitega zastopnika stranke. Svoj pravni interes za vložitev pobude utemeljuje z opisom dogodkov v stranki, ki so povzročili, da ji je bilo zaradi navedene pravne praznine onemogočeno politično delovanje, nastopanje na lokalnih volitvah v letu 1998, razpolaganje s premoženjem in nastopanje v pravnem prometu. Meni, da navedena pravna praznina pomeni tudi poseg v pravice volivcev, ki so na prejšnjih volitvah glasovali za stranko Zeleni Slovenije, in kršitev ustavnih pravic iz 23., 42. in 44. člena Ustave.
2. Sekretariat za zakonodajo in pravne zadeve Državnega zbora meni, da pobuda ni utemeljena. Podatki, ki se na podlagi 10. člena ZPolS vpisujejo v register, naj bi zadoščali za delovanje politične stranke v skladu s 23., 42. in 44. členom Ustave.
Dejstvo, da ZPolS ne uvršča med registrske podatke osebnega imena zastopnika stranke, ne pomeni že protiustavnosti zakona.
Kljub temu pa so Državnemu zboru predložene spremembe in dopolnitve ZPolS, ki dopolnjujejo določbe 10. in 15. člena tako, da bo med registrske podatke treba vpisovati tudi osebno ime zastopnika stranke.
3. Državni zbor je na seji dne 19. 7. 2000 sprejel Zakon o spremembah in dopolnitvah ZPolS (Uradni list RS št. 70/00 - v nadaljevanju ZPolS-A), ki velja od 23. 8. 2000. ZPolS-A v 3. in 7. členu vsebuje dopolnitve 10. in 15. člena, na podlagi katerih je vpis zastopnika stranke v register obvezen in to ne samo ob vpisu stranke v register, temveč tudi ob vsakokratni spremembi zastopnika stranke. Iz zakonodajnega gradiva (Predlog Zakona o spremembah in dopolnitvah ZPolS, EPA 1102 - II - skrajšani postopek, Poročevalec DZ, št. 18/2000) je razvidno, da so bile navedene dopolnitve ZPolS predlagane zato, da ne bi prihajalo do notranjih sporov v strankah, kot npr. do izvolitve dvojnega vodstva in organov politične stranke, torej do razmer, ki jih pobudnica navaja tudi v svoji pobudi.
4. Iz navedenega je razvidno, da spremembe in dopolnitve ZPolS- A v celoti urejajo vprašanje, na katero se nanaša obravnavana pobuda. Na podlagi 24. člena ZPolS-A morajo politične stranke, ki so na dan uveljavitve tega zakona vpisane v register, v roku 3 mesecev od uveljavitve tega zakona registrskemu organu podati zahtevo za vpis zastopnika stranke v register. V skladu s 25. členom ZPolS-A mora minister, pristojen za upravo, uskladiti predpis o registru ter o obrazcu ustanovne izjave najkasneje v 3 mesecih po uveljavitvi tega zakona. Na podlagi navedenih novih določb ZPolS pobudnica lahko doseže vpis zakonitega zastopnika v register.
5. Procesni pogoj za vodenje postopka za oceno ustavnosti je izkazan pravni interes pobudnika. Po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je ta podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj, in mora obstajati ves čas postopka. Ker je bil izpodbijani zakon spremenjen in dopolnjen v času postopka preizkusa pobude tako, da ureja pravno praznino v zakonu, zaradi katere je pobudnica zahtevala njegovo ustavnosodno presojo, pobudnica nima več pravnega interesa za ustavnosodno presojo izpodbijanega zakona in Pravilnika. Zato je Ustavno sodišče pobudo zavrglo.
6. Ustavno sodišče je sprejelo ta sklep na podlagi 25. člena ZUstS v sestavi predsednik Franc Testen ter sodnice in sodniki dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen